b'\n_START_ARTICLE_\nSvetoslav Suronja\n_START_SECTION_\n\xc5\xbdivljenje\n_START_PARAGRAPH_\nSvetoslav Suronja je bil sin hrva\xc5\xa1kega vladarja \xc5\xa0tefana Dr\xc5\xbeislava in brat Kre\xc5\xa1imirja III. ter Gojislava. \xc4\x8ceprav je \xc5\xa0tefan Dr\xc5\xbeislav Svetoslava kot najstarej\xc5\xa1ega sina \xc5\xbee za svojega \xc5\xbeivljenja postavil za sovladarja, ki je imel status kneza, je bila Hrva\xc5\xa1ka, omejena predvsem na notranje ozemlje dana\xc5\xa1nje Dalmacije in dela Hercegovine, preve\xc4\x8d oslabela, zato je po \xc5\xa0tefanovi smrti za\xc5\xa1la v dr\xc5\xbeavljansko vojno.  _NEWLINE_Hrva\xc5\xa1ka \xc5\xa1ibkost je izhajala predvsem iz okrepljene vloge Benetk na podro\xc4\x8dju vzhodnega Jadrana. Benetke so se \xc5\xbee leta 992 sporazumele z Bizancem , istega leta pa so uspele urediti tudi odnose z Nemci.  Leta 996 so tako okrepljene Benetke Hrva\xc5\xa1ki prenehale pla\xc4\x8devati tribut za svobodno plovbo, kar je povzro\xc4\x8dilo sovra\xc5\xbenosti, ki so se nadaljevale tudi po \xc5\xa0tefanovi smrti._NEWLINE_Mlaj\xc5\xa1a brata sta se Suronji uprla in prepir je prerastel v dr\xc5\xbeavljansko vojno. To je v temeljih spremenilo dotedanja razmerja mo\xc4\x8di. Kre\xc5\xa1imir III. in Gojislav sta verjetno za pomo\xc4\x8d prosila bolgarskega carja Samuela. Samuel je leta 998 prodrl na sever, zavzel Dukljo, zaustavil Bene\xc4\x8dane ter oplenil bizantinsko obalo vse do Zadra, nato pa so se Samuelovi vojaki utrdili na travunijsko-hrva\xc5\xa1ki in na bosansko-hrva\xc5\xa1ki meji. V tak\xc5\xa1nih razmerah se je oslabljeni kralj Svetoslav povezal z bene\xc5\xa1kim do\xc5\xbeem Orseolom II. in na bene\xc5\xa1ki dvor za talca poslal svojega sina \xc5\xa0tefana. Do\xc5\xbe je v vojni 999/1000 lahko pove\xc4\x8dal svoj vpliv v Dalmaciji, saj so se mu dalmatinska mesta ve\xc4\x8dinoma prostovoljno predajala.  Bene\xc4\x8dani so dalmatinskim mestom prepovedali pla\xc4\x8devati davke Hrvatom, vendar pa je bila njihova nadoblast le kratkotrajna. Kre\xc5\xa1imir in Gojislav sta okrog leta 1000 zmagala nad Svetoslavom in prevzela oblast. Svetoslav je po letu 1000 \xc5\xbeivel na bene\xc5\xa1kem dvoru, od koder je okrog leta 1026 s sinom \xc5\xa0tefanom pobegnil na ogrski dvor.'